Piiritluslisand

Piiritluslisand on lisand, mis piiritleb nimisõna ja on selle referendi tuvastamiseks tingimata vajalik. Piiritluslisand võib esineda nimisõna ees või järel ja neid ei eraldata kirjavahemärkidega. Sisulisele terviklikkusele vastab vormiline kokkukuuluvus. 
Estoveri piimatööstus asub Tallinnas – milline piimatööstus?
Tädi soetas allahindlusega Samsungi teleri – mis firma teleri?
Käisime täna Pagaripoiste kohvikus – millises kohvikus?
Lastele meeldivad enim Farmi kohukesed – millise firma kohukesed?

Eesti keel

Apositsioon ehk lisand on nimisõna piiritlev või nimisõna täpsustav laiend. Lisandeid ongi kahte tüüpi: piiritluslisand ja täpsustuslisand.

Piiritlev järellisand
Piiritlev järellisand võib olla
jutumärkidega nimetus: Külastasime kunstinäitust "Surm ja ilu"; Oskar Lutsu teos "Kevade" oli omal ajal ülimenukas; Vaatasime Anton Tšehhovi näidendit "Kirsiaed";
tsitaat: Üle klassi kostis poisi suust karje "Heureka!";
väljend, mis märgib marsruuti, aadressi või nimisõnaga tähistatud osi: Ostsime äsja piletid bussile Tartu-Pärnu-Tartu, Tema praeguseks elukohaks on märgitud Pärnu, Rüütli tänav 11-5; 90-ndate popduo liikmed Marie Salu – Kerli Mäe esinesid eile viimast korda.

Piiritlus- ja täpsustuslisandi erinevus 
Erinevalt piiritluslisandist pole täpsustuslisand nimisõna referendi äratundmiseks tingimata vajalik. Täpsustuslisand ja nimisõna eraldatakse tavaliselt komaga: Käisin külas Maril, oma parimal sõbrannal.

Kirjandus 
 Mati Erelt, Reet Kasik, Helle Metslang, Henno Rajandi, Kristiina Ross, Henn Saari, Kaja Tael, Silvi Vare 1993. Eesti keele grammatika II. Süntaks. Lisa: Kiri. Tallinn: Eesti Teaduste Akadeemia Keele ja Kirjanduse Instituut, § 578, 579



Süntaks